ประกันสังคม นิยมซื้อหุ้นแพง
ในช่วงที่ภาวะเศรษฐกิจถดถอย ธุรกิจอสังหาริมทรัพย์ถูกมองว่าจะไม่ดี ซึ่งที่จริงเริ่มเห็นอาการเซมาตั้งแต่ปีที่แล้ว...ดูได้จากผลประกอบการของแต่ละค่ายที่ประสบปัญหารายได้หายกำไรหดกันถ้วนหน้า...
9 เม.ย. 2563

สำนักข่าวรัชดา
ในช่วงที่ภาวะเศรษฐกิจถดถอย ธุรกิจอสังหาริมทรัพย์ถูกมองว่าจะไม่ดี ซึ่งที่จริงเริ่มเห็นอาการเซมาตั้งแต่ปีที่แล้ว…ดูได้จากผลประกอบการของแต่ละค่ายที่ประสบปัญหารายได้หายกำไรหดกันถ้วนหน้า…
โดยเฉพาะในช่วงที่ไวรัสมรณะโควิด-19 ระบาดหนัก ฉุดให้เศรษฐกิจพังยับเยิน ยิ่งตอกย้ำอสังหาฯ ผงกหัวได้ยากลำบากมากขึ้น..!!
แต่น่าแปลกใจที่อยู่ ๆ เมื่อวันที่ 2 เม.ย.ที่ผ่านมา สำนักงานประกันสังคมก็ดอดมาเก็บหุ้นบริษัท แลนด์แอนด์เฮ้าส์ จำกัด (มหาชน) หรือ LH เข้าพอร์ตเพิ่มอีกประมาณ 8 ล้านหุ้น หรือคิดเป็น 0.0669% ส่งผลถือรวมเป็น 5.0335% ทันที…
ทำให้มีคำถามตามมาว่า LH มีดีอะไร..?
โอเค…ก็พอเข้าใจได้ว่า LH เป็นหุ้นที่มีปัจจัยพื้นฐานแข็งแกร่ง ฐานะทางการเงินดี…
ยืนยันได้จากผลประกอบการในช่วงที่ผ่านมาเติบโตต่อเนื่อง ปี 2559 มีรายได้รวม 34,816 ล้านบาท กำไรสุทธิ 8,617 ล้านบาท อัตรากำไรสุทธิ 24.75% ปี 2560 มีรายได้รวม 41,922 ล้านบาท กำไรสุทธิ 10,463 ล้านบาท อัตรากำไรสุทธิ 24.96% ปี 2561 มีรายได้รวม 39,851 ล้านบาท กำไรสุทธิ 10,475 ล้านบาท อัตรากำไรสุทธิ 26.29% ปี 2562 มีรายได้รวม 37,042 ล้านบาท กำไรสุทธิ 10,024 ล้านบาท อัตรากำไรสุทธิ 27.06%
โดย ณ สิ้นปี 2562 มีสินทรัพย์รวมสูงถึง 113,139 ล้านบาท ส่วนหนี้สินรวมอยู่ที่ 59,956 ล้านบาท
ที่สำคัญมีกำไรสะสมที่ยังไม่ได้จัดสรรสูงถึง 21,647 ล้านบาทตุนไว้ในกระเป๋า…
นอกจากนี้ LH ยังเป็นบริษัทอสังหาฯ เก่าแก่ ที่ผ่านวิกฤติในยุควิกฤติปี 2540 มาได้ ทำให้ถูกมองว่า น่าจะปรับตัวได้ดี
รวมทั้งเป็นหุ้นที่จ่ายปันผลสม่ำเสมอ โดย ณ ราคาปิดวันที่ 9 เม.ย. ยีลด์อยู่ที่ 10.00%
นี่อาจเป็นเหตุผลที่ทำให้สำนักงานประกันสังคมเข้ามาถือหุ้น LH เพิ่ม…
แต่การที่สำนักงานประกันสังคมเข้ามาซื้อหุ้น LH ในราคาพรีเมียมที่ 10.16 บาท แพงกว่าราคาในกระดาน ณ วันที่ 2 เม.ย. ซึ่งปิดตลาดที่ระดับ 6.65 บาท
ก็น่าตั้งข้อสังเกตว่า ทำไมต้องซื้อแพงขนาดนั้น…? เป็นการซื้อแบบยกล็อตมาจากใครหรือเปล่า..?
แล้วถ้าอยากได้จริง ๆ ทำไมไม่ซื้อจากในกระดาน ซึ่งราคาถูกกว่าเยอะ..?
เอ๊ะ..! หรือสำนักงานประกันสังคมชอบของแพงปะเนี่ย..?
คงเป็นคำถามที่นักลงทุนหลายคนอยากรู้…แต่สำนักงานประกันสังคมคงไม่อยากตอบ…
ขณะที่ล่าสุด LH ยังคงเป้ารายได้รวมปี 2563 อยู่ที่ 33,300 ล้านบาท โดย ณ สิ้นปี 2562 บริษัทมียอดขายรอโอน (Backlog) มูลค่ารวมประมาณ 8,000-9,000 ล้านบาท ซึ่งจะทยอยรับรู้อย่างต่อเนื่อง
รวมทั้งยังมีคอนโดมิเนียมพร้อมขายและพร้อมโอนอีกประมาณ 10,000 ล้านบาท
แหม๊..ดูจะเป็นอสังหาฯ เจ้าเดียว ณ ตอนนี้ที่ยังมั่นอกมั่นใจไม่ปรับลดยอดขายนะเนี่ย…
ก็ถือเป็นอีกหนึ่งปีที่จะท้าพิสูจน์ฝีมือ LH และ เฮียตึ๋ง – อนันต์ อัศวโภคิน ว่า จะยืนหนึ่งท่ามกลางวิกฤติไวรัสร้ายโควิด-19 ได้หรือไม่..?
ยังไงก็อย่าทำให้สำนักงานประกันสังคมผิดหวังละกัน อุตส่าห์ทุ่มทุนมาซื้อของแพงทั้งที…
เดี๋ยวจะเสียชื่อยี่ห้อ LH และเฮียตึ๋ง ซะเปล่า ๆ…
…อิ อิ อิ…